text: প্রকাশিত » ০৭/০৬/২০২১, ১:৩৪ অপরাহ্ন ক্রীড়াকণ্ঠ
  আফগানিস্তানের সঙ্গে ড্র করার পর বাংলাদেশের ডিফেন্ডার তপু বর্মণ পরের ম্যাচে ভারতকে হারানোর লক্ষ্য ঠিক করার কথা জানিয়েছেন। এবার যেকোনো মূল্যে বাংলাদেশের বিপক্ষে জিততে চান বলে জানালেন ভারতীয় মিডফিল্ডার ব্রেন্ডন ফার্নান্দেজ।
  একইদিন বিশ্বকাপের আয়োজক দেশ কাতারের কাছে ০-১ গোলে হেরে গেছে ভারত। কাতারের কাছে হেরে ভারতের চোখ এখন বাংলাদেশ ম্যাচে। তারা বাংলাদেশের বিপক্ষে পূর্ণ তিন পয়েন্ট পেতে চায়। কারণ বিশ্বকাপের বাছাইপর্বের তৃতীয় রাউন্ডে যাওয়া তাদের কাছে যথেষ্ট কঠিন হয়ে উঠেছে।
  আজ ৭ জুন বাছাইপর্বের অপর ম্যাচে বাংলাদেশের প্রতিপক্ষ ভারত। ম্যাচ নিয়ে ভারতীয় ফুটবল দলের মিডফিল্ডার ফার্নান্ডেজ বলেন, 'আজকের ম্যাচে (বাংলাদেশের বিপক্ষে) আমরা আরও ঐক্যবদ্ধভাবে মাঠে নামতে চাই। দলে নিজেদের ভূমিকা সম্পর্কে আমরা সবাই জানি। ম্যাচটা আমাদের কাছে যথেষ্ট গুরুত্বপূর্ণ। '
  বাংলাদেশ দলের ফুটবল সামর্থ্য নিয়ে ভারতীয় ডিফেন্ডার শুভাশিস বোস বলেন, 'বাংলাদেশ ফুটবল দলের শক্তি এবং দূর্বলতা সম্পর্কে আমরা জানি। তারা এমন একটা দল, যারা প্রতি আক্রমণে খেলতে ভালোবাসে। সেটাই সবচেয়ে বিপজ্জনক। দুই দলের ম্যাচ সবসময়ই উত্তেজনাপূর্ণ হয়। বাংলাদেশ দলের প্রতি আমাদের শ্রদ্ধা আছে। '